DAN ŠKOLE

LICA: Jelena, Dragan, Marina, Ivan, Marko (svi imaju po deset godina)

(Dešava se u učionici. Jelena, Marina, Marko i Ivan sede za jednom klupom. Ulazi Dragan.)

JELENA: Evo Dragana! Jesi li našao nešto?

DRAGAN: Ništa, Jelena.

MARINA: Pa šta ćemo onda? Zar u biblioteci nema nekih novih tekstova?

IVAN: Da! Kako ćemo onda da spremimo skeč za Dan škole?

DRAGAN: Igrali smo već sve te tekstove. Treba nam nešto novo.

JELENA: I gde su uopšte ti pisci? Piše li iko u ovoj zemlji igrokaze za ovakve prilike?

IVAN: Učiteljica nas je pustila sa časova da se spremimo, a mi ništa nismo uradili.

JELENA: Mene je već sramota.

IVAN: Jelena je u pravu. Ovakvu tremu nisam imao još od prvog dana u školi.

DRAGAN: Ko se još seća kako mu je bilo prvog dana u školi? (Povlači se malo u stranu da sluša razgovor.)

MARKO: Ih, davno je to bilo.

JELENA: Ja se sećam da sam bila ponosna. Sve mi je nešto bilo toplo oko srca…

IVAN: Meni je bilo toplo u krilu pošto sam se upiškio od straha.

MARKO: Ivane, mislio sam da smo drugovi među kojima nema tajni, a ti kriješ da piškiš u gaće.

IVAN: To je bilo samo jednom. Još u prvom razredu.

MARINA: Ja se sećam da je Marko bio ljubomoran što sam u klupi sa onim slatkim Mihajlom.

MARKO: Ja bio ljubomoran?! Nema šanse!

JELENA: Nema šanse, je li? A što si mu onda stavio špenadlu na stolicu?

MARKO: Zato što na muzičkom nikad nije hteo da peva, pa sam želeo da čujem kakav mu je glas.

JELENA: Da, zvučao je kao Pavaroti kog su naterali da trči kroz koprive.

MARINA: A ja tri dana nisam mogla da čujem na desno uvo.

IVAN: Kako ste ga se samo setili? Pa taj se Mihajlo još u prvom razredu nekud odselio.

JELENA: Da, u Dansku.

MARKO: Je l’ iz Danske beše onaj pisac … Andersen?

MARINA: Jeste.

JELENA: E da nam je ovde neki Andersen, sad ne bismo imali problem s tekstom.

MARKO: A znate li čega se ja sećam kad pomislim na prvi školski dan?

MARINA: Pa već smo rekli – ljubomore.

MARKO: Ma, neee… Sećam se jednog vrapca; jednog malog vrapca koji se posle kiše brčkao u staroj cipeli bačenoj kraj puta, punoj vode…

IVAN: LJudi, pa ovaj je Marko pravi pesnik!

JELENA: Neverovatno! A mi te sve vreme doživljavamo kao nekog šmekera.

IVAN: Baš neka tanana duša ovaj Marko (patetično). Je l’ plačeš uveče kad zalazi sunce i lišće setno šumi na usamljenoj brezi?

MARKO: Dobro, zaboravite šta sam rekao. Nema nikakvog vrapca. Sve sam izmislio.

MARINA: Vidi kako se postideo!

JELENA: Marko, ne stoji ti da se stidiš. Smešan si kao frizura naše učiteljice za prošlogodišnji Dan žena.

IVAN: Da, imala je i onaj šešir s mnogo perja od neke afričke ptice.

MARKO: Otkud znaš da je od afričke?

JELENA: Čula ju je Marina jednom kad je razgovarala s direktorom u zbornici.

MARINA: Jeste, a direktor je rekao kako redovno farba brkove.

MARKO: Naš direktor farba brkove?!

JELENA: (stišava je) Dobro, ne moraš toliko da vičeš! U školi smo.

IVAN: U školi koja idućeg utorka slavi svoj dan, a mi još nismo počeli da spremamo svoj deo programa.

JELENA: A teksta niotkud…

IVAN: Ja predlažem da odemo kod učiteljice i kažemo joj da nismo sposobni za ovo.

DRAGAN: Polako, nije kraj sveta.

JELENA: (Draganu) A što si se ti tako ućutao? Vidiš da nam gori pod nogama.

DRAGAN: Smislićemo nešto.

MARKO: A šta da smislimo?

MARINA: Da, šta da smislimo? Uostalom, ti si obećao da ćeš naći neki super tekst.

DRAGAN: Jesam. I ispunio sam obećanje.

JELENA: Pa što nas onda zavitlavaš? Ko je pisac?

DRAGAN: Mi.

IVAN: Kako to misliš mi?

DRAGAN: Evo ovako. (Dragan iz svoje torbe, koja je stajala na klupi, vadi diktafon i pušta snimak prethodnog razgovora. Ostali slušaju.)

JELENA: Ovo stvarno dobro zvuči. Samo treba da prepišemo.

MARKO: Dragane, ti si genije! Ne – ti si Andersen! Imamo tekst!

IVAN: Može, ali ako se izbaci onaj deo kad se ja upiškim.

JELENA: I ono što sam rekla za učiteljičinu frizuru.

MARKO: Onaj moj vrabac nikako ne sme da se pomene. Neću da se misli kako sam neki osećajni šonja.

MARINA: Ma kakav vrabac! Hoću da se izbaci ono za direktorove farbane brkove.

DRAGAN: Čekajte, ako sve to izbacimo, onda nema teksta.

IVAN: Uf, pa da.

DRAGAN: Birajte – ili imamo tekst, ili nemamo.

MARKO: A je l’ možemo da kažemo na početku ono – svaka sličnost sa stvarnim ličnostima je slučajna?

DRAGAN: Možda da zamolimo direktora da on to kaže?

MARINA: Kako da ne…

JELENA: Znate šta, hajde da spremimo ovaj tekst – pa šta bude!

IVAN: Da, siguran sam da veselo za Dan škole.